Dié trokkie kan werk  Vir ŉ geruime tyd al is klein ondernemings se opsies as dit kom by ŉ klein trokkie ietwat beperk. Hyundai se H-100 en Kia se K2700 is rateltaai – amper onbreekbaar – maar sonder turbo’s is hul werklik verskriklik stadig. Kia het egter ŉ K2500 wat lekker krag bied, maar hy trek die skaal op R350 000. Daar is wel nog ŉ opsie beskikbaar. Eintlik twee. Ons vergelyk hier spesifiek ŉ 1,5 ton-trokkie met ŉ valkantbak. Die twee opsies is JAC se X200 en JMC se Carrying. Ons het ŉ geruime tyd terug die Carrying onder hande gehad. Dié keer het ek hulp nodig gehad om te verhuis. JAC was gelukkig op presies die regte tyd met my in verbinding en die lorrietjie is gereël. Die JAC X200 is ŉ 1,5 ton-bakkie met ŉ valkantbak. Hy word aangedryf deur ŉ 2.8-viersilinderturbodieselenjin wat 80 kW en 240 Nm bied. Krag word deur ŉ 5-spoed-handrat aan die agterwiele gestoot. JAC maak aanspraak op ŉ brandstofverbruiksyfer van 9,5 ℓ/100 km. Met die eerste oogopslag sal ŉ leek dink dis ŉ Hyundai H-100 wat daar staan. Nie ŉ slegte ding nie – sulke trokkies moet eerder prakties wees as mooi. Die valkantbak se meganisme werk maklik en voel stewig gebou; reg om hard te werk. Op die pad sonder vrag loop die X200 en rondhop, maar sodra daar ŉ bietjie gewig op die bak lê, raak die vering rustig. Enige eienaar van ŉ kleinsakeonderneming wil in elk geval hê die ding moet heeltyd werk – dis waarvoor hy gekoop is. Dis wel op die pad waar die X200 se sterkpunt na vore kom. Die enjin. Waar 80 kW dalk min klink, moet ŉ mens onthou dat ŉ Hyundai H-100 slegs 58 kW bied! Die JAC het lekker hard gewerk. Nie net het ek verhuis nie, maar my buurman is besig om ŉ oerwoud uit te dun… en die Tshwane-metro se vullisdiens het gestaak, so die trokkie het ŉ paar trippies asgate toe agter die blad, hy was hardeware toe en het ŉ paar vragte vol meubels getrek. Wat ek sal sê – die JAC is nie bang vir werk nie. Leeg kan hy ongemaklik raak, maar hy moenie leeg wees nie. As ŉ mens hom koud aansit, ruik hy heelwat na diesel en rook tot hy mooi warm is en as jy op die pad toer, rook hy glad nie. Die voordeel daar is dat die enjin nog op ou uitstoot-regulasies sal wees, en dus enige diesel kan gebruik sonder deeltjie-filters en uitlaatgaskleppe wat verstop. Die lugreëling is werklik fantasties, maar JAC moet bietjie verfyn aan die ratwisselingsaksie – hy kan partykeer sukkel om 3de rat mooi te vind. Dit is maklik om die JAC X200 op te som. As dit kom by sulke kommersiële buksies is rand en sent belangrik. Die Kia se 5 jaar/onbeperkte km-waarborg is ongeëwenaard in die segment. Hyundai se 5 jaar/150 000 km-voertuig- en 7 jaar/200 000 km-dryfstelselwaarborg is ook sterk. Die JAC kom toegerus met ŉ 5 jaar/150 000 km-waarborg en 5 jaar/60 000 km-diensplan. As die trokkie so hard werk soos enige eienaar sal wil hê hy moet, ry hy sommer daai 60 000 km in die eerste jaar op. Die reeks lyk só: 1 650 mm breed 355 mm diep 1 650 mm breed 355 mm diep 1 650 mm breed 355 mm diep 1 650 mm breed 355 mm diep Die reeks word gedek deur ŉ 5 jaar/150 000 km-waarborg en 5 jaar/60 000 km-diensplan. Die kompetisie lyk só: 1 600 mm breed 380 mm diep 3 jaar/90 000 km-diensplan 1 630 mm breed 355 mm diep 7 jaar/200 000 km-dryfstelselwaarborg 3 jaar/60 000 km-diensplan 1 630 mm breed 355 mm diep 3 jaar/60 000 km-diensplan Tussen dié mededingers het die twee veterane hul staal en betroubaarheid al bewys. Die JAC en JMC bied beter krag teen ŉ aantrekliker prys en die 1,5 ton-laaikapasiteit is nie te versmaai nie. Moet nie die JAC miskyk as jy jou somme maak nie.